– Barna mine og jeg har fått et skikkelig liv, sier han til NRK.

Men reisen har vært tøff. Huset i Jemen ble fullstendig jevnet med jorden under den blodige borgerkrigen, som har herjet landet de siste årene.

En krig som omtales som verdens største humanitære krise av FN.

– Da krigen kom, ble det katastrofe, sier Al-Jabiri.

Han kom seg etter hvert til Norge. Her kunne han endelig forsøke å legge de vonde opplevelsene bak seg. Her er han en mann med mange jern i ilden, som ønsker å gi noe tilbake.

– Når du jobber – spesielt med kunst – trenger du ikke tenke på noe annet, sier han.

Al-Jabiris lidenskap er kunstsveising. De siste seks månedene har han jobbet med et enormt riksvåpen, som han håper en statlig institusjon vil stille ut. Foto: Stine R. Rørvik / NRK

En spesiell takk

I et halvt år har han jobbet med prosjektet som har resultert i det seks meter høye riksvåpenet. Norges riksvåpen. En gest til landet han flyktet til.

– Det er for å takke hele Norge. Ikke noen spesielle, men alle folk i hele Norge. Vi har fått hus, mat og alt, sier han.

Norges riksvåpen Ekspandér faktaboks Våpenskjoldet er det offisielle, heraldiske kjennetegnet til Stortinget, regjeringen, domstolene og andre statlige myndigheter.

Norges konge bruker våpenet i et skjold omgitt av ordenskjede og en hermelinsforet purpurkappe.

Våpenskjoldets løve med øks kalles ofte Den norske løve, og har sin opprinnelse på 1200-tallet eller tidligere.

Kongelig resolusjon av 20. mai 1927 sier bl.a.: «Riksvåbenet må kun benyttes av Statens myndigheter i utøvelsen av deres offentlige virksomhet.»

Det nåværende offisielle norske riksvåpen er tegnet av Sverre Morken i 1992. (Kilde:Wikipedia)

Nå gjenstår det bare noen detaljer før kunstverket er fullført. Og allerede har han fått mye oppmerksomhet – både fra mediene, og fra folk som har kjørt forbi og sett den høye jernkonstruksjonen. Riksvåpenet står på uteområdet til arbeidsplassen hans på Sviland i Sandnes.

– Naboen min kom bort til meg og gråt, fordi hun syntes det var så flott, sier Al-Jabiri.

Håpet er at en statlig institusjon vil ha det spektakulære riksvåpenet.

– Jeg har fått mange forespørsler fra privatpersoner som vil kjøpe det, men det er restriksjoner på hvor en kan plassere et riksvåpen, så jeg har sagt nei.

Kunstverket står plassert utenfor jobben hans i Sandnes. Foto: Stine R. Rørvik / NRK

– Slike folk vi har behov for

Jemenitten høster nå ros for innsatsen han har lagt ned. Ordføreren i Sandnes, Stanley Wirak, er blant dem som har vært ute og sett på arbeidet.

– Det er akkurat slike folk vi har behov for. Personer med gode idéer, initiativ og arbeidslyst, sier han.

Wirak kan imidlertid ikke garantere at Sandnes kommune kan stille ut riksvåpenet. Det er ikke opp til ham.

– Vi har et utsmykkingsutvalg som bestemmer slike ting. Men han må bare sende inn tips om riksvåpenet, så kan de ta stilling til det.

Stanley Wirak (Ap), ordfører i Sandnes Foto: ODD RUNE KYLLINGSTAD / NRK

Også Al-Jabiris arbeidsgiver, Tor Magne Raugstad, skryter av kunstsveiseren. Han har bidratt med sitt for at prosjektet skulle bli en realitet.

– Jeg har sponset med materiale, verktøy og en plass hvor han kan jobbe. Malk er en herlig fyr, og jeg håper han får mange oppdrag, sier Tor Magne Raugstad.

Og dersom pågangen blir stor er sveiseren klar for å brette opp ermene.

– Det er bare å ringe, jeg vil jobbe så mye jeg kan, sier han.